Спачатку тэхнічнае кіраўніцтва на беларускіх шкляных мануфактурах ажыццяўлялі замежныя майстры, галоўным чынам — немцы. Для аздобы шкляных вырабаў скарыстоўваліся разнастайныя тэхнікі гравіроўкі і шліфоўкі. Перавагу аддавалі расліннаму арнаменту ў выглядзе гірлянд, разетак, вянкоў з кветак ды галінак раслін. Радзейшы — геаметрычны арнамент. Таксама скарыстоўваліся розныя эмблемы, ініцыялы гістарычных асоб, гербы магнацкіх фамілій. Іх стварэнне звычайна прымяркоўвалася да юбілеяў гістарычных падзей. А часам на шкло наносіўся цэлы сюжэтны малюнак.